మొహమ్మద్ షాహిద్

**మొహమ్మద్ షాహిద్** (1960  ఏప్రిల్ 14 - 2016 జూలై 20) భారతీయ ఫీల్డ్ హాకీ ఫార్వర్డ్. అతను భారతదేశపు అత్యుత్తమ హాకీ ఆటగాళ్ళలో ఒకడిగా పరిగణించబడ్డాడు  డ్రిబ్లింగ్ నైపుణ్యాలకు అతను ప్రసిద్ధి చెందాడు.  అతను 1980 మాస్కో ఒలింపిక్ క్రీడలలో బంగారు పతకం గెలుచుకున్న భారత జట్టులో సభ్యుడు.  1980–1981లో అతనికి అర్జున అవార్డు, 1986లో పద్మశ్రీ లభించాయి.

## కెరీర్
షాహిద్ 1960 ఏప్రిల్ 14న ఉత్తరప్రదేశ్‌లోని వారణాసిలో జన్మించాడు.  అతను 1979లో ఫ్రాన్స్‌లో జరిగిన జూనియర్ ప్రపంచ కప్‌లో భారతదేశం తరపున జూనియర్ జట్టులో తొలిసారిగా ఆడాడు. అగా ఖాన్ కప్‌లో అద్భుతమైన ప్రదర్శన తర్వాత జట్టులోకి వచ్చాడు. ఆ తర్వాత, వాసుదేవన్ బాస్కరన్ నాయకత్వంలో అదే సంవత్సరం కౌలాలంపూర్‌లో జరిగిన నాలుగు దేశాల టోర్నమెంట్‌లో షాహిద్ మొదటిసారి సీనియర్ జట్టులో ఆడాడు. 

అతను ఆడే రోజుల్లో, షాహిద్ తన పరుగు సామర్థ్యం, బంతిని డ్రిబ్లింగ్ చేయడం, హార్డ్ హిట్ కొట్టినంత వేగంగా నెట్టడం వంటి వాటికి ప్రసిద్ధి చెందాడు. మైదానంలో జాఫర్ ఇక్బాల్‌తో కలిసి అతను చేసిన దాడి బాగా ప్రసిద్ధి చెందింది.

1980లో కరాచీలో జరిగిన ఛాంపియన్స్ ట్రోఫీలో అతనికి 'ఉత్తమ ఫార్వర్డ్ ప్లేయర్' అవార్డు లభించింది.మాస్కోలో జరిగిన 1980 వేసవి ఒలింపిక్స్‌లో స్వర్ణం, 1982 ఆసియా క్రీడల్లో రజతం, 1986 ఆసియా క్రీడల్లో కాంస్యం గెలుచుకున్న జట్టులో అతను సభ్యుడు. అతను 1981–82లో ముంబై (అప్పటి బొంబాయి)లో జరిగిన ప్రపంచ కప్, 1984లో లాస్ ఏంజిల్స్ ఒలింపిక్ క్రీడలు, 1988లో సియోల్ క్రీడలలో కూడా ఆడాడు. 

1986 సియోల్ ఆసియా క్రీడలలో అతను ప్రదర్శించిన నైపుణ్యం, సామర్థ్యాలు అతనికి 1986లో ఆసియన్ ఆల్-స్టార్ జట్టులో స్థానం సంపాదించిపెట్టాయి. అతను 1985–86 మధ్య కాలంలో భారత జట్టుకు నాయకత్వం వహించాడు. షాహిద్, 1989 జనవరిలో అంతర్జాతీయ హాకీ నుండి రిటైర్మెంట్ ప్రకటించాడు.

హాకీ ఆటకు అతను అందించిన అతిపెద్ద సహకారం - 'హాఫ్ పుష్-హాఫ్ హిట్'. బంతిని డ్రిబుల్ చేయడానికి ఉపయోగించే గ్రిప్‌నే ఉపయోగించి బంతిని కొట్టే స్ట్రోక్ అది. ఎడమ చేతిని హ్యాండిల్ పైన ఉంచి, కుడిచేతిని స్టిక్ మధ్యలో ఉంచి, అతను ఈ షాట్‌ను అతి తక్కువ బ్యాక్ లిఫ్ట్‌తో, తన సహచరుడి వైపు బంతిని కొట్టి, ఖచ్చితమైన పాస్ ఇచ్చేవాడు. అదే స్ట్రోక్‌ను అతని వారసుడు ధనరాజ్ పిళ్లై కూడా స్వీకరించాడు. పిళ్ళే, మాస్ట్రోకు వీరాభిమాని.

షాహిద్ లక్నో స్పోర్ట్స్ కాలేజి నుండి ఆటగాడిగా ఎదిగాడు. 1980ల నాటి మాస్కో ఒలింపిక్స్ (1980)లో అతని సహచరుడు రవీందర్ పాల్ సింగ్, లాస్ ఏంజిల్స్ ఒలింపిక్స్ (1984)లో గోల్‌లో ఆడిన రాజిందర్ సింగ్ రావత్, జూనియర్, సీనియర్ అంతర్జాతీయ స్థాయిలో జాతీయ రంగులను ధరించిన అనేక మంది ఇతర స్టార్లు అక్కడి నుండే ఉద్భవించారు. ఆ స్పోర్ట్స్ కాలేజి, ఆ హాస్టళ్ళూ 1950ల నాటి ప్రసిద్ధ స్టార్ కున్వర్ దిగ్విజయ్ సింగ్ "బాబు" ఆలోచన నుండి ఉద్భవించాయి.

తరువాత, అతను వారణాసిలోని ఇండియన్ రైల్వేస్‌లో స్పోర్ట్స్ ఆఫీసర్ అయ్యాడు. 

## వ్యక్తిగత జీవితం
షాహిద్ కు ఆరుగురు సోదరులు, ముగ్గురు సోదరీమణులు (అతను సోదరుల్లో అందరికంటే చిన్నవాడు). అతని తండ్రి వారణాసిలోని అర్దాలి బజార్ ప్రాంతంలో ఒక చిన్న హోటల్ నడిపాడు. అతను 1990 లో పర్విన్ ను పెళ్ళి చేసుకున్నాడు. వారికి కవలలు (కొడుకు సైఫ్, కుమార్తె హీనా)  జన్మించారు.  2025 సెప్టెంబరులో అతని ఇల్లు కూల్చివేయబడింది. 

### మరణం
2016 జూన్‌లో షాహిద్ తీవ్రమైన కాలేయ వ్యాధితో బాధపడుతూ గుర్గావ్‌లోని మేదాంత ఆసుపత్రిలో చేరాడు. కామెర్లు వచ్చినా పట్టించుకోకుండా వారణాసి నుండి గుర్గావ్‌కు విమానంలో తరలించారు. కాలేయం, మూత్రపిండాలు బలహీనపడటంతో అతని పరిస్థితి మరింత దిగజారింది. జూలై 20న అతను గుర్గావ్‌లో మరణించాడు. మరుసటి రోజు అతని స్వస్థలమైన వారణాసిలో అంత్యక్రియలు జరిగాయి.  అధికారులు, నగరంలోని స్థానిక రాజకీయ నాయకులు, జాఫర్ ఇక్బాల్, అశోక్ కుమార్, సుజిత్ కుమార్, ఆర్‌పి సింగ్, షకీల్ అహ్మద్, సర్దార్ సింగ్ వంటి ఒలింపియన్లు హాజరయ్యారు.

## పురస్కారాలు, గుర్తింపు

* అర్జున అవార్డు (1980–81)
* పద్మశ్రీ (1986) 
* 1986 పురుషుల హాకీ ప్రపంచ కప్‌లో ఉత్తమ ఆటగాడు

## మూలాలు

వర్గం:అర్జున అవార్డు గ్రహీతలు
వర్గం:2016 మరణాలు
వర్గం:1960 జననాలు
వర్గం:భారతీయ హాకీ క్రీడాకారులు